CELEX: 32021R0070
Language: ro
Date: 2020-10-23 00:00:00
Title: Regulamentul delegat (UE) 2021/70 al Comisiei din 23 octombrie 2020 de modificare a Regulamentului delegat (UE) 2018/1229 în ceea ce privește standardele tehnice de reglementare referitoare la disciplina în materie de decontare, cu privire la intrarea sa în vigoare (Text cu relevanță pentru SEE)

27.1.2021   
               
               
                  RO
               
               
                  Jurnalul Oficial al Uniunii Europene
               
               
                  L 27/1
               
            
         REGULAMENTUL DELEGAT (UE) 2021/70 AL COMISIEI
         din 23 octombrie 2020
         de modificare a Regulamentului delegat (UE) 2018/1229 în ceea ce privește standardele tehnice de reglementare referitoare la disciplina în materie de decontare, cu privire la intrarea sa în vigoare
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 909/2014 al Parlamentului European și al Consiliului din 23 iulie 2014 privind îmbunătățirea decontării titlurilor de valoare în Uniunea Europeană și privind depozitarii centrali de titluri de valoare și de modificare a Directivelor 98/26/CE și 2014/65/UE și a Regulamentului (UE) nr. 236/2012 (1), în special articolul 6 alineatul (5) și articolul 7 alineatul (15),
         întrucât:
         
                     (1)
                  
                  
                     Regulamentul delegat (UE) 2018/1229 al Comisiei (2) prevede măsuri de prevenire și soluționare a cazurilor de neexecutare a decontării, precum și de încurajare a disciplinei în materie de decontare. Printre măsurile respective se numără monitorizarea cazurilor de neexecutare a decontării, precum și colectarea și distribuirea de sancțiuni în fonduri bănești pentru cazurile de neexecutare a decontării. De asemenea, Regulamentul delegat (UE) 2018/1229 specifică detaliile operaționale ale procedurii de cumpărare impusă.
                  
               
                     (2)
                  
                  
                     Regulamentul delegat (UE) 2018/1229 va intra în vigoare la 1 februarie 2021.
                  
               
                     (3)
                  
                  
                     Participanții la piață au indicat că pandemia de COVID-19 a avut un impact grav asupra punerii în aplicare globale a proiectelor de reglementare și a implementării sistemelor informatice care sunt necesare pentru aplicarea Regulamentului delegat (UE) 2018/1229. În această perioadă fără precedent, instituțiile financiare își concentrează eforturile asupra punerii în aplicare a unor planuri de urgență eficace care să asigure reziliența operațională și cibernetică de zi cu zi, ceea ce a limitat capacitatea informatică a instituțiilor de a realiza anumite proiecte complexe, inclusiv cele necesare pentru respectarea cerințelor privind disciplina în materie de decontare prevăzute în Regulamentul delegat (UE) 2018/1229. Aplicarea cerințelor respective de către CSD-uri, participanții la CSD-uri și clienții lor într-un astfel de context ar putea duce mai degrabă la creșterea riscului pe piața financiară decât la atenuarea riscului. Prin urmare, este oportun ca părțile interesate respective să dispună de mai mult timp pentru a finaliza pregătirile necesare pentru aplicarea cerințelor privind disciplina în materie de decontare. Având în vedere caracterul fără precedent al situației create de pandemia de COVID-19 și modificările pe care ar trebui să le efectueze CSD-urile, participanții la CSD-uri și clienții lor în sistemele lor pentru a se conforma diferitelor cerințe privind disciplina în materie de decontare, este necesar să se amâne din nou, cu un an, data actuală de intrare în vigoare a Regulamentului delegat (UE) 2018/1229.
                  
               
                     (4)
                  
                  
                     Prin urmare, Regulamentul delegat (UE) 2018/1229 ar trebui modificat în consecință.
                  
               
                     (5)
                  
                  
                     Prezentul regulament se bazează pe proiectele de standarde tehnice de reglementare înaintate Comisiei de Autoritatea Europeană pentru Valori Mobiliare și Piețe (ESMA).
                  
               
                     (6)
                  
                  
                     ESMA nu a efectuat o consultare publică deschisă, deoarece demersul ar fi extrem de disproporționat în raport cu domeniul de aplicare și impactul preconizat al amânării intrării în vigoare a Regulamentului delegat (UE) 2018/1229. ESMA a luat în considerare contribuțiile transmise deja de participanții la piață în ceea ce privește gradul lor de pregătire în vederea aplicării respectivului regulament. De asemenea, în aceste circumstanțe neprevăzute este urgent să se asigure securitatea juridică în ceea ce privește noua dată de intrare în vigoare a Regulamentului delegat (UE) 2018/1229 pentru ca participanții la piață să se pregătească pentru aplicarea regulamentului respectiv. Cu toate acestea, ESMA a efectuat o analiză a costurilor și a beneficiilor potențiale aferente amânării intrării în vigoare a Regulamentului delegat (UE) 2018/1229 și a solicitat avizul Grupului părților interesate din domeniul valorilor mobiliare și piețelor, înființat în conformitate cu articolul 37 din Regulamentul (UE) nr. 1095/2010 al Parlamentului European și al Consiliului (3). În procesul de elaborare a proiectului de standarde tehnice de reglementare, ESMA a cooperat și cu membrii Sistemului European al Băncilor Centrale,
                  
               ADOPTĂ PREZENTUL REGULAMENT:
         
            Articolul 1
            Articolul 42 din Regulamentul delegat (UE) 2018/1229 se înlocuiește cu următorul text:
            
               
                  „Articolul 42
                  Intrare în vigoare
                  Prezentul regulament intră în vigoare la 1 februarie 2022.”
               
            
         
         
            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 octombrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 257, 28.8.2014, p. 1.
         
            (2)  Regulamentul delegat (UE) 2018/1229 al Comisiei din 25 mai 2018 de completare a Regulamentului (UE) nr. 909/2014 al Parlamentului European și al Consiliului în ceea ce privește standardele tehnice de reglementare referitoare la disciplina în materie de decontare (JO L 230, 13.9.2018, p. 1).
         
            (3)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).